*Pranešimas žiniasklaidai*

*2022 m. birželio 21**d., Vilnius*

**ŠEIF sėkmingai išplatino 7 mln. eurų vertės obligacijas „Skylum“ statyboms**

**Šiaurės Europos investicinis fondas (ŠEIF) dviem etapais sėkmingai išplatino 7 mln. eurų vertės obligacijas. Pritrauktos lėšos skirtos fondo kartu su NT bendrove „Omberg group“ sostinės Viršuliškėse plėtojamo projekto „Skylum“ statyboms.**

„Grįžtantį investuotojų susidomėjimą NT rinka po sukrėtimo Ukrainoje prasidėjus karui pajutome gana anksti – dar kovo mėnesį. Stebėdami nuoseklų jo augimą, buvome užtikrinti emisijos rezultatais.

Obligacijų populiarumas yra natūralus dar ir dėl to, kad jos padengtos itin patraukliu nekilnojamuoju turtu – nuo pat pardavimų pradžios „Skylum“ rajone užėmė lyderiaujančią poziciją“, – teigia ŠEIF valdytojas Antanas Žygas.

Šiuo metu kyla 13-as pirmo iš dviejų Viršuliškėse statomų „Skylum“ dangoraižių aukštas, projektas NT rinką papildys 410 įvairaus dydžio butų. Jo populiarumą lemia itin patogi vieta, modernūs ir išskirtinę kokybę kuriantys statybos sprendimai bei miesto panoramas naujakuriams užtikrinantis pastatų aukštis.

Obligacijų išpirkimo data – 2023 m. sausio 12 d., nominali obligacijos vertė – 1000 eurų, metinė palūkanų norma – 6 proc.

Antruoju etapu šių metų birželį išplatintos 3 mln. eurų vertės obligacijos, 4 mln. eurų vertės emisijos dalis sėkmingai įgyvendinta 2021 m. rugpjūtį. Abiejų platinimų metu pritraukta daugiau nei 50 investuotojų.

Tai – jau antra ŠEIF obligacijų emisija, 2019 m. fondas išplatino 2,5 mln. eurų vertės obligacijas, skirtas kito gyvenamųjų namų projekto „Grigalaukio dominijos“ IV etapo statyboms.

ŠEIF „Skylum“ projektui leidžiamų obligacijų savininkų patikėtinis yra audito ir apskaitos paslaugų UAB „Audifina“, vertybinių popierių tvarkytojas – AB „Šiaulių bankas“, teisės patarėjas – integruotų profesinių paslaugų teikėja „Lewben“.

ŠEIF investicinės veiklos licenciją gavo 2017 m. gegužę. Bendrovės investuotojų sprendimu, jos valdymas yra perduotas investicijų valdymo įmonei „Novus Asset Management“.